[pic] | EUROPOS BENDRIJŲ KOMISIJA | Briuselis, 6.12.2007 KOM(2007) 784 galutinis 2007/0276 (ACC) Pasiūlymas TARYBOS SPRENDIMAS nustatantis Bendrijos poziciją Pasaulio prekybos organizacijos Generalinėje taryboje dėl Žaliojo Kyšulio Respublikos stojimo į Pasaulio prekybos organizaciją (pateikta Komisijos) AIŠKINAMASIS MEMORANDUMAS Žaliojo Kyšulio stojimo į PPO sąlygų apžvalga I. ĮVADAS Pasaulio prekybos organizacijos (PPO) narės ir Žaliojo Kyšulio Respublika pasiekė baigiamąjį susitarimo dėl Žaliojo Kyšulio stojimo į organizaciją sąlygų etapą. Jis pasiektas po aštuonerius metus trukusių derybų, prasidėjusių 1999 m. Žaliajam Kyšuliui pateikus prašymą prisijungti prie PPO. Kad ES galėtų oficialiai paremti Žaliojo Kyšulio stojimą į PPO, turi būti priimtas Tarybos sprendimas, kuriuo patvirtinamos Žaliojo Kyšulio stojimo sąlygos. Toliau pateikiama stojimo sąlygų santrauka. II. ŽALIOJO KYŠULIO STOJIMO Į PPO SĄLYGŲ SANTRAUKA PAGAL SEKTORIUS Prekės Paprastas Žaliojo Kyšulio tarifų, taikomų pramoninėms prekėms, vidurkis yra 10,9 %. Vidutiniai pradiniai apriboti tarifai (PAT) yra 17,7 %, kurie vidutiniškai per trejus metus bus palaipsniui sumažinti iki 14,6 % galutinių apribotų tarifų (GAT). 60 % visų tarifų eilučių muito normos bus ne didesnės nei 15 %. Apie 10 % eilučių norma išliks aukščiausia, t. y. viršys 25 %. Visi tarifai bus apriboti. Vidutiniai pradiniai apriboti tarifai (PAT) žemės ūkio produktams yra 15,1 %, kurie vidutiniškai per trejus metus bus palaipsniui sumažinti iki 13,4 % (GAT). Didžiausi tarifai taikomi alaus ir nealkoholinių gėrimų sektoriuose – 55 % GAN, o mineraliniam vandeniui ir bulvėms – 35 %. Tokie tarifų dydžiai yra labai maži, atsižvelgiant į tai, kad Žaliasis Kyšulys yra mažiausiai išsivysčiusi šalis. EB paprastai mažiausiai išsivysčiusiose šalyse reikalauja 30 % vidutinio tarifo pramoninėms prekėms ir 40 % vidutinio tarifo žemės ūkio prekėms. Žaliasis Kyšulys dalyvauja Ekonominės partnerystės susitarimo (EPS) derybose kaip Vakarų Afrikos regiono šalis ir yra Vakarų Afrikos valstybių ekonominės bendrijos (ECOWAS) narė. Paslaugos Stojimo derybose taip pat daug dėmesio skirta paslaugoms, kurios yra ypač svarbios tiek ES, kuri šioje srityje yra pirmaujanti eksportuotoja, tiek ir Žaliajam Kyšuliui, atsižvelgiant į tai, kad paslaugos yra svarbios šalies ekonominiam vystymuisi. Žaliojo Kyšulio įsipareigojimai apima įvairius paslaugų sektorius, kurie yra ypač svarbūs pritraukiant investicijas ir kuriant ekonominę infrastruktūrą, būtiną Žaliojo Kyšulio vystymuisi ir augimui, kaip antai: Kompiuterijos ir susijusios paslaugos : bus atvertas visas sektorius. Telekomunikacijų paslaugos : po 2012 m. nustos galioti CV Telecom turimos monopolijos teisės. Žaliasis Kyšulys taip pat taikys orientacinį telekomunikacijos paslaugų dokumentą. Statybos paslaugos : Žaliasis Kyšulys prisiėmė labai svarbius įsipareigojimus, susijusius su šiuo sektoriumi. Platinimo paslaugos : nors kai kurie produktai yra neįtraukti (pvz., taurieji metalai ir vaistai), o mažmeninės prekybos sektoriuje taikomi kai kurie nuosavybės apribojimai, Žaliasis Kyšulys prisiėmė svarbius įsipareigojimus, susijusius su šiuo sektoriumi. Aplinkosaugos paslaugos : Žaliasis Kyšulys prisiėmė visiškus įsipareigojimus, susijusius su šiuo sektoriumi. Kelionių ir turizmo paslaugos : Žaliajam Kyšuliui prisiimant įsipareigojimus, susijusius su šiuo sektoriumi, buvo atsižvelgta į šalies išsivystymo lygį bei įvertinta šio sektoriaus svarba šalies ekonomikai. Restoranams taikomi nuosavybės apribojimai; kelionių agentūroms ir turizmo operatoriams taikomas bendros įmonės reikalavimas. Finansinės paslaugos : Žaliasis Kyšulys prisiėmė svarbius įsipareigojimus dėl įvairių finansinių paslaugų, įskaitant bankininkystės ir draudimo paslaugas. Transporto paslaugos : Žaliasis Kyšulys įsipareigoja suteikti neribotą prieigą tarptautiniam jūrų transportui (keleiviniam ir krovininiam) ir uosto paslaugų prieigą tinkamomis ir nediskriminuojančiomis nuostatomis ir sąlygomis. Įsipareigojimai pagal protokolą Baigiamajame daugiašaliame stojimo proceso etape PPO narės siekė bendrai užtikrinti, kad Žaliojo Kyšulio prekybos teisės aktai ir institucijos iš esmės atitiktų PPO taisykles ir susitarimus, šias nuostatas išdėstydamos Stojimo protokole ir Darbo grupės ataskaitoje. ES ypač svarbūs šie klausimai: Prekybos teisės Žaliasis Kyšulys įsipareigojo po įstojimo suteikti visiškas prekybos teises užsienio ekonominių operacijų vykdytojams. Žaliasis Kyšulys taip pat iš dalies pakeis komercinės teisės aktus, susijusius su registracija įmonių registre ir registracijos mokesčiais, siekiant suvienodinti vidaus ir užsienio ekonominių operacijų vykdytojų padėtį bei importo ir eksporto veiklą, palyginti su kita komercine veikla. Kiekybiniai importo apribojimai ir licencijų sistemos Nuo įstojimo dienos Žaliasis Kyšulys panaikins visus kiekybinius importo apribojimus. Po įstojimo importo licencijų režimas taip pat bus suderintas su PPO taisyklėmis, įskaitant Susitarimą dėl importo licencijavimo tvarkos. Subsidijos Žaliasis Kyšulys šiuo metu taiko dvi subsidijų programas, pagal kurias teikiamos draudžiamos eksporto subsidijos. Žaliasis Kyšulys prisiėmė įsipareigojimą iki 2009 m. pabaigos palaipsniui nutraukti visas draudžiamas subsidijas. Sritys, kurioms prašyta suteikti pereinamąjį laikotarpį Muitinis įvertinimas: Iki 2010 m. pabaigos Žaliasis Kyšulys visiškai atitiks PPO Susitarimą dėl muitinio įvertinimo. Sanitarinės ir fitosanitarinės priemonės: Iki 2009 m. pabaigos Žaliasis Kyšulys visiškai atitiks PPO SFS susitarimą. Intelektinės nuosavybės teisės: Iki 2012 m. pabaigos Žaliasis Kyšulys visiškai atitiks TRIPS susitarimą, išskyrus vaistų ir duomenų apsaugos sritis, kurios visiškai atitiks susitarimą 2015 m. pabaigoje. III. REKOMENDACIJA Pateikdama Žaliojo Kyšulio Respublikos stojimo į PPO sąlygas Tarybai patvirtinti, Komisija rekomenduoja šias taisykles kaip harmoningą, tačiau ambicingą rinkos atvėrimo įsipareigojimų paketą, kuris atneš didelę naudą Žaliajam Kyšuliui ir jo PPO prekybos partnerėms. 2007/0276 (ACC) Pasiūlymas TARYBOS SPRENDIMAS nustatantis Bendrijos poziciją Pasaulio prekybos organizacijos Generalinėje taryboje dėl Žaliojo Kyšulio Respublikos stojimo į Pasaulio prekybos organizaciją EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 133 straipsnio 1 ir 5 dalį, kartu su 300 straipsnio 2 dalies antrąja pastraipa, atsižvelgdama į Komisijos pasiūlymą, kadangi: 1. 1999 m. lapkričio 11 d. Žaliojo Kyšulio Respublikos Vyriausybė pateikė prašymą prisijungti prie Pasaulio prekybos organizacijos (PPO) steigimo susitarimo, pagal to susitarimo XII straipsnį. 2. 2000 m. liepos 17 d. buvo įsteigta Darbo grupė dėl Žaliojo Kyšulio stojimo į PPO, siekiant susitarti dėl Žaliojo Kyšulio Respublikai ir visoms PPO narėms priimtinų stojimo sąlygų. 3. Komisija Bendrijos vardu derėjosi dėl išsamių Žaliojo Kyšulio Respublikos rinkos atvėrimo įsipareigojimų, kurie yra labai svarbūs Bendrijai, numatytų memorandume, dėl kurio 2007 m. spalio 26 d. susitarė Žaliojo Kyšulio Respublikos ir Komisijos derybininkai. 4. Šiuo metu šie įsipareigojimai yra įtraukti į Žaliojo Kyšulio Respublikos stojimo į PPO protokolą. 5. Tikimasi, kad stojimas į PPO turės teigiamo ir ilgalaikio poveikio ekonominės reformos procesui bei darniam vystymuisi Žaliojo Kyšulio Respublikoje. 6. Todėl šis Stojimo protokolas turėtų būti patvirtintas. 7. PPO steigimo susitarimo XII straipsnyje numatoma, kad dėl stojimo sąlygų turi susitarti stojančioji šalis ir PPO, o PPO Ministrų konferencija stojimo sąlygas patvirtina iš PPO pusės. PPO steigimo susitarimo IV.2 straipsnyje numatoma, kad tarp Ministrų konferencijos susitikimų jos funkcijas atlieka Generalinė taryba. 8. Todėl būtina nustatyti poziciją, kurios Generalinėje taryboje laikysis Bendrija, NUSPRENDĖ: Vienintelis straipsnis 9. Pozicija, kurios Bendrija laikysis PPO Generalinėje taryboje dėl Žaliojo Kyšulio Respublikos stojimo į PPO, yra pritarti stojimui. 10. Šią poziciją Bendrijos vardu pateikia Komisija. Priimta Briuselyje Tarybos vardu Pirmininkas